**PÁLYÁZATI FELHÍVÁS**

**EFOP-1.12.1-17-2017-00022 azonosítószámú „Hálózatépítés az élő néphagyományért – közösségfejlesztés és tudásbővítés megvalósítása a civil társadalom bevonásával a határon átnyúló kulturális kapcsolatoK erősítésén keresztül” projekt keretében**

**„Otthonról haza” – Kisfilm pályázat – Érték-Film-Közösség témában**

**Az NMI Művelődési Intézet Nonprofit Közhasznú Kft. helyi értékeket bemutató kisfilmes pályázatot hirdet magyarországi és határon túli alkotói közösségek számára.**

**A PÁLYÁZAT CÉLJA**

A pályázatra olyan egyéni filmkészítők vagy alkotó közösségek (max. 5 fő) filmjeit várjuk, akik valamilyen módon saját közösségük vagy más közösségek értékeit dolgozzák fel. A pályázat kiírói várják azokat a filmeket is, amelyek egyes közösségek, települések múltját, értékeit, személyiségeit mutatják be, örökítik meg a jövő számára, akár az értékfeltáró és értékmegőrző hungarikummozgalom szellemében.

**Előny**, ha a fiatalok és alkotó csoportjaik (pl. zenekarok, színházi csoportok, slammerek) élete, a velük való történések saját maguk által való feldolgozása kerül a képkockákra. Művészi, kreatív, újszerű, fikciós alapindíttatásúak vagy dokumentációsak, netán timelapse alapú hangulatfilmek. **Ne feledjük**, hogy ezen megvalósult filmek, elkészültük után rögvest közösségeink történetének fontos lenyomatai lesznek.

**A pályázat nyitott** a határon túli, Kárpát-medencében élők számára is és nincs korosztályos korlátja, de elsősorban az induló, fiatal generáció szakmai képzését szolgálja a következő két év során.

**A filmes verseny díjazása** egy nyári filmes táborban való részvétel, egyénileg vagy csoportosan (max. 5 fő), ahol híres filmes és gyűjtő szakemberek segítik a résztvevők szakmai fejlődésének felgyorsítását. Az erősen gyakorlati alapú képzés gyors fejlődést eredményezhet az arra fogékonyak számára. Igen beszédesek az előző évi táborban készített filmek, amelyek tág műfaji sokszínűséget mutatnak. A tábor segítségével a résztvevők olyan közegekben, közösségekbe juthattak be, amelyekbe más formában nem is tudnak pl. a kürtöspusztai cigány közösség ünnepe, somogyfajszi madárparadicsom, mocsárvilága, megtekinthetik Matula bácsi világának környezetvédő hátterét, vagy két szomszédos kis falu hangulatát a kispad és az öltözőben történtek szemszögéből. De meg lehet tekinteni Both Miklós, a Dal zsűritagja, népszerű ethnorock muzsikus és népzenegyűjtő előadását, gyűjtési kalandjairól.

A beérkezett filmeket közösségi és filmes szakemberekből álló zsűri fogja értékelni, valamint a táborrészvételi lehetőség felajánlásáról dönt.

16 év alatti nyertesek, csak felnőtt kísérő vagy stábtag részvételével, vagy külön szülői engedéllyel vehetnek rész a táborban.

**A PÁLYÁZAT FORMAI KÖVETELMÉNYEI, BENYÚJTÁSÁNAK MÓDJA, HATÁRIDEJE**

A regisztrációs lap és a nyilatkozatok letölthetőek a [www.nmi.hu](http://www.nmi.hu) honlapon (<https://nmi.hu/projekt/otthonrol-haza-efop-1-12-1-17-2017-00022/>).

A regisztrációs lapot, valamint a pályázó és a pályázatban résztvevő alkotótársak kitöltött nyilatkozatait **postai úton, az aláírt nyilatkozatokat eredetiben csatolva a következő postacímre várjuk:**

**NMI Művelődési Intézet Nonprofit Közhasznú Kft.
(1027 Budapest, Csalogány utca 47-49.)**

**A regisztrációs lap mellékleteként kérjük elküldeni a nevezett film linkjét, vagy adat DVD-jét postai úton.**

Ajánlott formátum: mpg2, mp4, 720x576 px vagy nagyobb felbontásban.

**Ha egynél több filmet nevez, minden alkotáshoz külön regisztrációs lapot és külön nyilatkozatokat kell kitölteni.**

**A pályázat benyújtásának határideje: 2019. június 15.**

**Elbírálási szempontok:**

– A pályázati kiírásnak való teljes körű, formai és tartalmi megfelelés;
– Ötletesség, eredetiség, a kiválasztott érték egyedisége;
– Kreatív megoldások; Ötlet kidolgozottsága; Csapatmunka;
– Filmbeli megjelenítés és közérthetőség.

**A pályázatok elbírálásának határideje:** **2019. június 17.**

**A NYERTES PÁLYÁZÓK ÉRTESÍTÉSE**

A nyertes pályázókat **2019. június 17-én** e-mailen és telefonon értesítjük, valamint az eredményeket a honlapunkon és a Facebook oldalunkon is közzétesszük.

**KAPCSOLAT:**

**A pályázattal kapcsolatosan információ kérhető:**

**Vajda Violetta e-mailben** vajda.violetta@nmi.hu**, vagy telefonon: 06 20/ 346 5170.**

**NMI Művelődési Intézet Nonprofit Kft.
(1027 Budapest, Csalogány utca 47-49.)**